Președintele PSD și al Camerei Deputaților, Liviu Dragnea, a declarat, marți seară, la Antena 3, că referendumul privind familia trebuie făcut, dar în paralel trebuie găsită o soluție și pentru acea categorie de oameni care au "alt tip de orientare sexuală".

"Acel referendum trebuie făcut, aș fi vrut să se poată face, așa cum ne dorisem, în luna aprilie. Nu știu dacă mai este posibil. În același timp, și spun ceva care poate supăra pe unii, trebuie să fim realiști. Există în România, cum există oriunde în lume, o categorie de oameni care au alt tip de orientare sexuală, nu poți să întorci capul și să spui că nu există, că sunt mulți, că sunt puțini, și acolo trebuie generată o discuție, să vedem care poate să fie soluția corectă care să lase și această dorință firească și inițiativă firească să fie dusă la capăt, dar să se găsească o soluție și pentru acea categorie. Nu e foarte simplu. Doar dacă ducem acel referendum la capăt și el va fi validat, nu rezolvăm problema în ansamblu", a recunoscut Liviu Dragnea.

Liderul PSD declarase anterior, încă din momentul lansării ideii unui referendum privind definiția familiei, că această definiție, promovată de PSD, se va referi la varianta tradițională a familiei.

"Subiectul este foarte sensibil, dar este și foarte profund. Dincolo de orice altceva, dacă vorbim de democrație participativă, dacă vorbim de modul cum te raportezi la ceea ce vor oamenii, sunt 3 milioane de semnături, nu poți să negi lucrul ăsta, nu poți să nu iei în seamă 3 milioane de români care au spus ceva. Și atunci cine poate decide dacă ceea ce au spus ei trebuie transpus în Constituție sau nu? Doar întreaga societate prin referendum", a explicat Liviu Dragnea, marți seară.